MANIFEST DE COMMEMORACIÓ DEL DIA MUNDIAL DE LA SALUT MENTAL

Benvingudes i benvinguts a la commemoració del Dia Mundial de la Salut Mental al nostre territori.

Aquest any el manifest que llegirem és el resultat del treball col·laboratiu de tres entitats: el Club Social Pallars, el Club Social Alba Jussà i el Servei de Rehabilitació Comunitària de Tremp.

El manifest va dirigit als representants de les Administracions i a la societat en general.

Donem les gràcies a tota la gent que ha assistit avui a aquest acte i a les autoritats que s’hi han aplegat.

Cal dir que ens agradaria ser aquí per un motiu més festiu. Tanmateix el que ens uneix avui és la voluntat indissoluble de reivindicar-nos per la mancança de recursos i professionals en l’atenció a la Salut Mental. Tot i els avenços dels darrers anys, que reconeixem, els recursos segueixen sent insuficients per atendre les necessitats de la població del Pirineu afectada per aquesta malaltia.

Aquests són els aspectes concrets que volem reivindicar en aquesta ocasió:

* Més temps de visites, de més durada i més freqüents en el temps.
* Falta d’espais, de professionals i d’urgències en psiquiatria.
* Més treballs adaptats a qualsevol empresa i complementaris amb les pensions per al nostre col·lectiu.
* Més inversions per poder crear Centres Especials de Treball.
* Falta de transport per accedir als recursos sociosanitaris, més ajudes per a finançar-lo i ampliació dels seus horaris.
* Volem potenciar el valor de l’experiència de les persones que han patit processos de recuperació, donant-los un paper important dins dels serveis, incorporant-los en el treball de recuperació i acompanyament d’altres persones en dificultats.
* Reivindiquem més formació per fer una bona praxis per part de tots els professionals, respectant els drets de les persones afectades.
* Demanem més opcions d’habitatge a tot el Pirineu i ajudes per finançar el cost d’aquesta despesa, que avui en dia resulta inassumible per a la major part de les persones.
* Reclamem, precisament, una atenció centrada en la PERSONA, respectant les seves preferències i voluntats.
* Volem promoure, així mateix, la màxima autonomia de la PERSONA.
* Desitgem acabar amb l’excés de centralització dels recursos que acaben provocant l’aïllament. Volem promoure uns serveis de Salut Mental més propers a les persones.

I per últim, demanem acabar amb l’ESTIGMA en l’àmbit de la salut mental**.**

DONA’NS LA VEU I CAMINAREM DE LA MÀ.

PER LA SALUT MENTAL.

Moltes gràcies per la seva atenció i que gaudeixin de la jornada.

Tremp, 10 d’octubre de 2024